
1. CONTEXTUL SOCIAL-ECONOMIC AL DESFĂŞURĂRII ALEGERILOR
1.1 O guvernare sub exigenţele intrării în zona euro

După alegerile din anul 2012, a fost format un guvern compus din social-democraţi, în alianţă cu Partidul Muncii şi Partidul Ordine şi Justiţie, sprijiniţi de Acţiunea Electorală Poloneză. Guvernul lituanian de orientare centru-stânga a avut aşadar aliaţi partide populiste. În perioada 2012-2016 Partidul Social-Democrat lituanian a guvernat ţara în coaliţie cu Partidul Muncii şi partidul Pentru Ordine şi Justiţie, iar în perioada 2012 -2014 la guvernare a participat şi Acţiunea Electorală Poloneză (LLRA). 
Partidul Social-Democrat a fost principalul partid al coaliției de guvernământ şi a susţinut o politică similară guvernului de centru dreapta precedent, cu scopul introducerii monedei euro în anul 2015. 
Lituania a aderat oficial la Uniunea Europeană la data de 1 mai 2004.  Pe 6 mai 2006, Comisia Europeană a propus ca Slovenia să adopte moneda euro, respingând cererea Lituaniei. Motivele acestei respingeri erau legate de faptul că nu erau îndeplinite condiţiile economice, în special rata inflaţiei care depăşea  maximum autorizat de criteriile de la Maastricht. În anul 2013, a deţinut preşedinţia UE preluând-o de la Irlanda şi predând-o Greciei în 2014. Pe data de 4 iunie 2014 Lituania a primit de la Comisia Europeană şi Banca Centrală Europeană aprobarea intrării sale în zona euro de la 1 ianuarie 2015.
În cadrul Uniunii Europene, partenerul strategic al Lituaniei este Germania, ţară cu care are puternice relaţii economice, sociale şi culturale. Liderii politici lituanieni promovează relaţiile bilaterale dintre cele două state. În calitate de președinte al Comisiei pentru afaceri europene, Gediminas Kirkilas, a subliniat faptul că Germania şi-a asumat numeroase responsabilități în timpul crizei financiare. Cancelarul Angela Merkel este considerată ca fiind un lider puternic şi talentat. Politicienii din opoziție, de asemenea, sunt de acord asupra importanței rolului Germaniei în UE, în special în timpul crizei economice. Germania apare în mass-media din Lituania ca fiind unul dintre liderii importanţi ai UE, mai ales în contextul crizei economice și aplicarea unor măsuri drastice de austeritate. Germania a fost percepută în mod clar ca un lider în salvarea zonei euro precum și în gestionarea UE în timpul crizei financiare din 2008. Liderii lituanieni percep Germania ca fiind unul dintre actorii-cheie ai UE, relațiile strategice lituaniano-germane trebuind să fie consolidate în viitor.

Deşi înainte de alegerile parlamentare naționale din 2012 a promovat nevoia de stimulare economică el a susţinut de fapt măsuri de austeritate. Ceilalţi parteneri de coaliție, cum ar fi partidul Muncii s-au manifestat împotriva unor acţiuni de consolidare fiscală şi au fost în favoarea menţinerii cheltuielilor sociale şi celor privind pensiile, dar se pare că şi declarațiile lor au fost doar o campanie de imagine. 
În luna februarie 2016, sindicatele din educație au declanşat o grevă pe scară largă, cerând guvernului creșterea salariilor profesorilor și punerea în aplicare a reformelor, astfel încât, aproximativ 10 procente din şcolile din Lituania au intrat în grevă, fiind anulate pentru câteva zile cursurile. După negocieri îndelungate, sindicatele şi guvernul au ajuns la un acord preliminar referitor la creşterea bugetului pentru educaţie la 8 milioane de euro, deşi sindicatele au cerut dublu. Demn de menţionat este faptul că un salariu mediu al unui profesor în Lituania se ridica la 830 de euro.
În Raportul OECD din martie 2016 se menţiona că aderarea la zona euro a confirmat angajamentul Lituaniei la politicile economice stabile, dar că procesul convergenţei nu este încă pe deplin inclusiv, economia având un caracter volatil, înregistrând creştere economică limitată
. 

În raport se prognoza că economia va recupera, în ciuda cererii slabe din Rusia. Principalele elemente stimulatoare erau munca şi pieţele de produse flexibile. Productivitatea economică a crescut, în medie, cu 5% pe an între 1995 şi 2014, dar a rămas o treime sub media OECD. Unele firme nu dispun de muncitori calificați şi se înregistrează un nivel scăzut al nivelului inovării în afaceri. În raport se menţiona că nivelul inegalităţilor şi rata sărăciei sunt ridicate, înregistrându-se lipsa locurilor de muncă. Gradul de satisfacţie şi speranţa de viaţă sunt de semenea scăzute în timp ce emigrarea a atins un nivel ridicat, deși, recent, el a mai scăzut. În raport se menţionează că asistenţa socială nu este eficientă, întrucât persistă un nivel de sărăcie ridicat, că nu există programe de întoarcere a oamenilor la locurile de muncă ceea ce afectează procesul incluziunii sociale.
După criza economico-financiară din 2008, Lituania a fost puternic afectată iar recuperarea economică s-a realizat prin aplicarea unor măsuri care au dus scăderea nivelului de trai ceea ce a dus la un exod al forţei de muncă spre alte ţări ale UE. 
În ultimii 15 ani, populaţia lituaniană a scăzut cu 600.000 de persoane, la 2,9 milioane de locuitori, ca urmare a unui exod masiv în căutarea unor salarii mai bune în străinătate, în special în Marea Britanie, unde sosirea a numeroşi lucrători din Europa Centrală este considerată drept unul din motivele pentru care britanicii au ales să părăsească Uniunea Europeană.
După izbucnirea crizei din Ucraina şi evenimentele provocate de Rusia în Crimeea, opinia publică lituaniană a devenit îngrijorată în legătură cu problemele legate de securitatea ţării. Lituania, membră a Uniunii Europene, aflată în prezent în zona euro, este membru al NATO, învecinându-se cu Rusia și Polonia. Demn de remarcat este faptul că arhitectul independenţei lituaniene, Vytautas Landsbergis, afirma recent că, la un sfert de secol după „divorţul” dintre Vilnius şi Uniunea Sovietică, „cartea imperială” jucată de preşedintele rus Vladimir Putin riscă să provoace noi războaie în Europa. Într-un interviu dat cu prilejul aniversării independenţei
, Vytautas Landsbergis evoca imaginea fostului preşedinte rus Boris Elţin (1991-1999) care nu vroia ca Rusia să fie un imperiu agresiv. Potrivit declaraţiilor primului preşedinte al Lituaniei post-sovietice, „lumea democratică nu a înţeles încă foarte bine schimbarea operată în 15 ani de regimul lui Vladimir Putin.”  El sublinia că, începând din anul 2000, istoricii au scris despre o nouă eră, denumită „războaiele lui Putin”, avertizând că aceasta este abia la început. El amintea că, membră a UE şi NATO din 2004, Lituania a devenit prima republică sovietică ce s-a declarat independentă, cu puţin timp înaintea vecinilor săi Estonia şi Letonia. Republica disidentă a jucat un rol-cheie în destrămarea Uniunii Sovietice în decembrie 1991, proces pe care Vladimir Putin l-a descris ca fiind „cea mai mare catastrofă geopolitică a secolului al XX-lea”. Acuzând preşedintele rus de faptul că ar urmări „un program clar în vederea restabilirii erei sovietice”, Vytautas Landsbergis era de părere că anexarea Crimeii de către Rusia a fost un act premeditat. Potrivit declaraţiilor sale, este „foarte probabil” ca Rusia să testeze NATO în ţările baltice cu o tactică de război hibrid, care nu va putea fi calificată ca atac ce ar justifica declanşarea apărării colective din partea Alianţei Atlanticului de Nord. El avertiza că nimeni nu poate fi sigur că NATO va merge la război pentru ţările baltice. Fostul preşedinte lituanian era de părere că, în pofida unei prezenţe crescute a NATO în regiune, Alianţa ar trebui să facă mai mult pentru a descuraja Rusia, amintind că „istoria lui Hitler revine...atunci când nu opreşti agresorul, îi întăreşti apetitul şi elanul, îl încurajezi să acţioneze”. 

În contextul actual, guvernul lituanian a fost preocupat de reducerea dependenţei ţării de importurile de gaz din Rusia. La începutul lui decembrie 2014  a început activitatea terminalului pentru pomparea de gaz lichefiat, transportat din Qatar în tancuri petroliere îşi va începe activitatea
. Potrivit datelor publicate, este vorba de 4 miliarde de metri cubi pe an, care vor fi transportate din Qatar în Klaipeda. Experţii afirmă că, pentru a-şi acoperi necesităţile interne, Lituania are nevoie de 3 miliarde de metri cubi pe an. 


La începutul anului 2016 social-democraţii au fost implicaţi într-un scandal de corupţie legat de construcţiile în zonele protejate, în apropiere de Druskininkai. Scandalurile de corupţie au fost legate de ministrul mediului K. Trečiokas de la Ordine şi Justiţie care a intervenit în legătură cu primarul oraşului, social-democratul R. Malinauskas. La începutul anului, a fost pus sub atenţia anchetatorilor cazul lui Gedvydas Vainauskas, un magnat  media, într-un caz de corupție în care era implicat Ministerul mediului. Ministerul public a anchetat pe liderul Eligijus Masiulis pentru trafic de influenţă, contra sumei de 106 000 € date de Raimondas Kurlianskis, vice-président de MG Baltic unul din cele mai mari grupuri industriale (cu activitate de producţie, comercială, imobiliară şi media). Acesta a renunţat la mandatul de deputat în luna mai, iar Antanas Guoga l-a înlocuit în funcţia de conducere a partidului LRLS. Această formaţiune este în cădere liberă şi probabil nu va intra în parlament. Mai mult decât atât, cu câteva săptămâni în urmă, ministrul sănătății, R. Šalaševičiūtė a demisionat după ce a recunoscut în mod public că a plătit mită unui medic cu un deceniu în urmă. Cel mai mare scandal de corupție a fost cel în care a fost implicat Rolandas Paksas, fostul presedinte al Lituaniei, care a fost pus sub acuzare în anul 2004 şi care este în prezent liderul partidului Ordine și Justiţie, membru al Parlamentului European.

1.2 Schimbări recente ale sistemului politic lituanian 
 

În legislatura 2012-2016 în Parlamentul lituanian au fost reprezentate 8 partide politice: 
Candidaţii celor două mari partide, Uniunea Patriei-Creştin-democraţilor lituanieni (TS-LKD) şi Partidul Social-Democrat obţin de obicei majoritatea locurilor  desemnate prin scrutin majoritar. 

- Partidul-Social Democrat (LSP), creat în anul 1896, condus din 2009 de fostul premier  Algirdas Butkevicius, a avut 38 mandate; 
- Uniunea Patriei-Creştin-democraţilor lituanieni (TS-LKD), principalul partid de opoziţie fondat în anul 1993, condus de Gabrielus Landsbergis, a deţinut 33 mandate; 
- Partidul Muncii (DP), membru al coaliţiei guvernamentale, creat  2003, condus de  Loreta Grauziniene, a avut 29 deputaţi; 
- Pentru Ordine şi Justiţiei (TT), creat în 2002, membru al coaliţiei guvernamentale, condus de Rolandas Paksas, a deţinut 11mandate; 
- Mişcarea Liberală (LRLS), fondată în 2006, a avut 10 mandate; 
- Acţiunea electorală poloneză (LLRA), creată în 1994, condusă de Waldemar Tomaszewski, a avut 8 mandate; 
- Calea Curajului (DK), fondată în 2012 pentru a lupta contra corupţiei, condusă de Jonas Varkala, a deţinut 7 deputaţi; 
- Partidul Ţărănesc şi Verde (LVZS), constituit prin fuziunea Partidului Ţărănesc (LVP) şi Noul Partid Democratic (NDP), condus de Ramunas Karbaukis, a avut un mandat. 
Trei mandate au fost deţinute de deputaţi independenţi.

În luna martie 2015
 s-au desfăşurat în Lituania alegerile municipale (Lietuvos Respublikos savivaldybių tarybų rinkimai) pentru alegerea reprezentanţilor în cele 60 de municipalităţi. Cu acest prilej au fost aleşi, prin vot proporţional pe listă, membrii consiliilor municipale. Pentru prima dată, primarii au fost aleşi prin vot universal, prin scrutin majoritar, candidaţii aflându-se pe cel de al doilea buletin de vot, depus de alegători în aceeaşi urnă. Aceste alegeri s-au derulat, dacă a fost necesar, în două tururi de scrutin. Au fost înregistrate cazuri în care primarii au fost aleşi din primul tur de scrutin, cel mai susţinut electoral fiind cel din districtul Šalčininkai unde candidatul Alianţei Polonezilor şi Ruşilor (Lietuvos lenkų rinkimų akcija, Politinė partija Rusų aljansas), Zdzislav Palevič, a obţinut 77,55 % din voturi. La Rietavas, Antanas Černeckis (liberal - Lietuvos Respublikos liberalų sąjūdis) a obţinut 76,67 % din voturi, iar la Palanga, Šarūnas Vaitkus (conservator - Tėvynės sąjunga - Lietuvos krikščionys demokratai) a fost ales cu 75,41 % din voturi. În total, 19 primari din 60 au fost aleşi din primul tur de scrutin. La Vilnius, lupta a fost strânsă, fostul primar, Artūras ZUOKAS  Lietuvos laisvės sąjunga,  fiind învins de Remigijus ŠIMAŠIUS, Lietuvos Respublikos liberalų sąjūdis, care a obţinut  62,71 % din voturi. La participation a été de 42,77 %. În oraşul Kaunas, primarul, Andrius Kupcinskas, Tėvynės sąjunga - Lietuvos krikščionys demokrata, a fost învins de un om de afaceri (fondatorul grupului « Vičiūnai » din domeniul agro-alimentar, distribuţie, logistică), Visvaldas Matijosaitis, Visuomeninis rinkimų komitetas „Vieningas Kaunas“, cu 62,68 % din voturi. 

Principalul partid de opoziţie, Uniunea Patriei-Creştin-democraţilor lituanieni (TS-LKD), condusă de Gabrielus Landsbergis, rudă a eroului pentru independenţă Vytautas Landsbergis, a obţinut majoritatea în oraşe importante precum Vilnius şi cele din regiunea Kaunas. Social-democraţii au dominat zonele rurale ale ţării, la concurenţă cu Partidul Ţăranilor şi Verzilor al lui Ramunas Karbaukis. 
Alegerile municipale au pus în evidenţă faptul că Partidul Ţăranilor şi Verzilor al lui Ramunas Karbaukis era un partid în continuă creştere electorală, după ce a primit în rândul său personalităţi importante precum Saulius Skvernelis, personalităţi cu mare popularitate în Lituania. 
Alegerile municipale au constituit un important test electoral înaintea alegerilor legislative din octombrie 2016. De la alegerile legislative din anul 2004, niciun partid politic nu a obţinut peste 20% din voturi, astfel încât guvernele au fost formate din reprezentanţi ai mai multor partide politice.  

În luna august 2016, sondajele de opinie care surprindeau tendinţele votului prin scrutin proporţional indicau faptul că Partidul social-democrat al premierului Algirdas Butkevicius ar fi obţinut un scor electoral de 17,2% din voturi. Partidul Ţăranilor şi Verzilor (LVZS) ar fi avut 13,4% şi ar fi devansat Uniunea patriei –Creştin-Democraţii lituanieni (TS-LKD), care ar fi avut 10,7%. Partidul muncii (DP), partid populist de stânga condus de preşedintele Parlamentului, Loreta Grauziniene, ar fi obţinut 6,6% din voturi; Mişcarea Liberală (LRLS) era cotată cu 6,3% şi Pentru Ordine şi Justiţie (TT), partid populist de dreapta al fostului preşedinte al Republicii  (2003-2004), actual deputat european,  Rolandas Paksas, ar fi intrat în Parlament cu 5,1%. Conform acestor date, social-democraţii îşi puteau conserva majoritatea parlamentară. 
1.2 Provocările actuale în domeniul politicii externe 

După prăbuşirea Uniunii Sovietice, politica externă lituaniană a inclus patru perioade distincte: 1990-1994, 1994-2004, 2004-2009 și 2009-2015. Fiecare perioadă a avut elemente și priorități specifice. Prima perioadă (1990-1994) și a doua perioadă (1994-2004) au fost, în principal, dominate de preocuparea pentru consolidarea independenței recent recâștigate de Lituania, fiind manifestat un acord al tuturor partidelor pentru obținerea statutului de membru deplin în Uniunea Europeană și NATO. După realizarea acestor obiective, s-a urmărit ancorarea fermă a Lituaniei în familia democrațiilor occidentale şi s-a trecut la faza dezvoltării statalității.
 În acest sens, s-a încercat acoperirea a ceea ce analişţtii au numit "vid strategic"
 al politicii externe, ţinând cont de provocările specifice zonei şi interesele geostratice ale alianţelor din care face parte această ţară. Noile aspecte ale situaţiei geopolitice, au determinat reconfigurarea identităţii sale specifice, în funcţie de poziţia în Estul Europei şi a intereselor economice, a noii agende de politică externă lituaniană. Aceasta s-a constituit în jurul Politicii Europene de Vecinătate și în raport cu relaţiile cu țări ale acestei zone precum Ucraina, Georgia, Moldova, Belarus. Prin urmare, a treia perioadă (2004-2009) a fost marcată de afirmarea noului statut de actor principal regional.
 A patra perioadă de configurare a politicii externe, care a început în anul 2009, a adus o nouă schimbare a priorităților și accentuarea unei atitudini dominate de pragmatism și de specializare, în funcţie de un nou vector al politicii sale, dimensiunea nordică
. În acest context, diplomaţia lituaniană a început să reflecteze mai îndeaproape asupra interdependențelor economice reale ale țării, din punctul de vedere al investițiilor și comerțului, inclusiv cu Rusia
. În perioada 2004-2014, în politica externă lituaniană
 s-a acordat o atenţie deosebită strategiei faţă de Est
, viziune în acord cu obiectivele Parteneriatului Estic (cu Ucraina, Moldova, Georgia, Azerbaidjan, Belarus, Armenia), inclusiv cu alte țări, cum ar fi Polonia şi Rusia. 
Referitor la relaţia Lituaniei cu Rusia se poate sublinia că ea implică două aspecte importante
: cel legat de energie şi de asigurarea securităţii naţionale. În documentele oficiale lituaniene referitoare la politica de securitate şi rapoartele analitice, se demonstrează că acțiunile ostile ale Rusiei sunt reprezentate de combinarea factorilor economici și militari. Deşi este membră a Uniunii Europene de peste un deceniu, Lituania a rămas dependentă de pieţele estice de energie, în special de Rusia. Din această perspectivă, Lituania este vulnerabilă din punct de vedere energetic, în special în ceea ce priveşte importurile de gaz, petrol şi electricitate. Semnificativ este de asemeanea faptul că peste o cincime din exporturile lituaniene merg spre Rusia. Pentru viitor, în strategia energetică a Lituaniei se prevede obţinerea unei relative independenţe, prin realizarea unor proiecte de construcţie a unui terminal pentru gaz lichefiat  (LNG), cu alimentare din Norvegia, şi prin construirea unei centrale nucleare la Visaginas.
Elaborarea politicii externe a Lituaniei a fost un proces interactiv, de continuă adaptare, fiind condiționată, în principal, de relaţiile cu principalii parteneri strategici, în special cu Statele Unite ale Americii care a înregistrat, în ultima perioadă, o realiniere a politicii sale globale.
 În ceea ce priveşte relaţiile Lituaniei cu SUA, se poate menţiona că în oraşul vechi al capitalei  Vilnius au rămas înscrise cuvintele lui George W. Bush, care a vizitat oraşul în 2002: oricine va alege să fie duşmanul Lituaniei va deveni de asemenea duşmanul Statelor Unite ale Americii. Între timp, Lituania a devenit membră a UE şi NATO şi a devenit una din poveştile de succes ale transformărilor post-comuniste. În opinia influentului fost consilier la Casa Albă, Zbigniew Brzezinski, exprimată în faţa Comisiei Forţelor Armate din Senatul american
, „coşmarul este ca, într-o zi, (Vladimir Putin) să ocupe Riga (Letonia) şi Tallinn (Estonia), ceea ce nu i-ar lua decât o zi”. Zbigniew Brzezinski a recomandat, încă din ianuarie 2015, prepoziţionarea de trupe americane sau europene în ţările baltice, dar într-o manieră care să nu provoace Rusia. El afirma că trebuie imaginată "o disuasiune", partea rusă trebuind să fie obligată să înţeleagă "că va exista o reacţie" din partea NATO.
În prezent, politica externă a Lituaniei este puternic marcată de criza din Ucraina şi de anexarea Crimeii de către Rusia. Acţiunile agresive recente ale Rusiei împotriva Ucrainei au perturbat perioada de relativă pace şi stabilitate între Moscova şi vecinii săi occidentali şi a ridicat îngrijorări cu privire la intențiile sale. Din perspectiva Organizaţiei Tratatului Atlanticului de Nord (NATO), ameninţarea la adresa celor trei republici baltice Estonia, Letonia și Lituania, foste republici sovietice, acum statele membre NATO, aflate la frontiera rusă, a devenit problematică. Un raport intern al NATO
, care evalua, în luna mai 2014, eficienţa Aliantei Nord-Atlantice în contextul concret al crizei din Ucraina – punea în evidenţă capacitatea Rusiei de a întreprinde acţiuni militare semnificative, cu puţine semne de avertisment prealabil, ceea ce reprezenta o ameninţare mai largă pentru menţinerea securităţii şi stabilităţii în zona euro-atlantica. În studiu se  sublinia faptul că Rusia putea constitui o ameninţare militară locală sau regională, rapidă şi într-un loc la libera sa alegere. Caracterul rapid şi imprevizibil era consideart drept un factor destabilizator cât şi ameninţător pentru acei aliaţi care se aflau la graniţa cu Rusia sau foarte aproape de aceasta, inclusiv Lituania.


Analiştii au remarcat faptul că escaladarea consistentă şi rapidă a  tensiunilor între Occident şi Moscova a devenit un eveniment semnificativ pentru securitatea zonei.
 Din această perspectivă, contextul geostrategic generat de acţiunile recente şi de foarte diverse tipuri ale Federatiei Ruse, a fost cuprins de specialişti în sintagma „mic Război Rece.” Dintr-o altă perspectivă, unii analişti le caracterizau drept „turbulenţe de scurtă durată”
. În ultima perioadă însă majoritatea opiniilor converg spre ideea că situaţia a escaladat şi evoluţiile sunt îngrijorătoare. Acţiunile întreprinse de Rusia în Ucraina / pe teritoriul Ucrainei au fost considerate, practic, o agresiune (care corespunde definiţiei clasice a acestui termen: „un atac sau o interventie ilegala, nejustificata, incorecta sau imorala din partea unui stat sau a agenţilor acestuia împotriva altuia”).
 Această etapă înseamnă sfârşitul unei consistente perioade de destindere în relatiile dintre Vest şi Federaţia Rusă. 
Se apreciază că reacţia Occidentului faţă de agresiunea rusă împotriva Ucrainei – poate fi considerată una de descurajare (care corespunde definiţiei standard a acesteia: „un angajament condiţionat de a aplica represalii dacă o altă parte nu se manifestă în modul dorit”).


În ianuarie 2016, Centrul de studii RAND a publicat o analiză
 care a ajuns la concluzia că NATO are capacități practice limitate de a apăra statele baltice, în cazul unei intervenții militare simulate, pe termen scurt, tip Wargames. Acest studiu a contribuit la intensificarea dezbaterilor din Lituania referitoare la securitatea ţării, mai ales din cauza escaladării ascensiunii ruseşti în regiune. În acest context, liderii politici din Lituania au insistat ca NATO să crească numărul trupelor staţionate în statele baltice, astfel încât acestea să acționeze ca factor de descurajare. Evaluările arătau că ar fi nevoie de forţe suplimentare, aproximativ șapte brigăzi. Evaluările arată că un atac asupra țărilor baltice ar declanșa un război prelungit, serios şi costisitor între Rusia şi Alianţă. 
Alte studii au abordat de asemenea noua poziţie a NATO faţă de Rusia
 şi puneau în evidenţă necesitatea consolidării forţelor de descurajare pe flancul estic al NATO. Summit-ul NATO de la Varşovia din 8-9 iulie 2016, organizat la doi ani după summitul de la Newport (Ţara Galilor), a luat act de noua situaţie din Europa, mai ales după anexarea Crimeii de către Rusia. La Varsovia, în cadrul NATO a fost definitivată noua strategie pentru estul Europei. Ţinând cont de provocările fără precedent din partea Moscovei, cei 28 de şefi de state şi de guverne au decis să desfăşoare patru batalioane în ţările baltice şi Polonia, aproximativ 4.000 de militari. In acelaşi timp, în cursul summitului NATO de la Varşovia, liderii politici şi-au reafirmat voinţa de a dialoga cu Moscova, considerând că Rusia nu reprezintă o "ameninţare imediată". În discuţie a fost de asemenea consolidarea NATO care se bazează pe o serie de exerciţii - 240 în acest an - şi introducerea unei forţe "vârf de lance", capabile să desfăşoare acţiuni în termen de 48 de ore. Aceastea au fost apreciate ca modalităţi de a avertiza Moscova, mai ales după acţiunile sale din estul Ucrainei.
Politica rusă referitoare la vecinătatea apropiată s-a caracterizat prin militarizarea intensă a zonei Kaliningrad, desfăşurarea unor activităţi militare şi de spionaj variate, ostile. De exemplu, există cazuri repetate în care militari ruşi au violat spațiul aerian lituanian sau apele marine; în plus, se efectuează exerciții militare regulate în regiune, cu scenarii ofensive. Percepția actuală asupra Rusiei este că nivelul ameninţării a crescut foarte mult, mai ales în timpul agresiunii Rusiei din Ucraina, care a dovedit că Rusia ar putea pune în aplicare rapid acțiuni militare cu privire la alte ţări din regiunea de est. Prin urmare, Lituania a căutat asigurări de apărare de la NATO şi alţi aliaţi, cu scopul de a reduce expunerea faţă de Rusia.
Încă din luna februarie 2015 Lituania a semnat cu reprezentanţii Comandamentului Suprem al Forţelor Aliate din Europa (Supreme Headquarters Allied Powers Europe - SHAPE) şi ai Comandamentului Aliat pentru Transformare (ACT) un acord ce reglementează statutul centrelor NATO de pe teritoriul republicii. Potrivit comunicatelor Ministerului Apărării din Lituania acordul semnat din partea Lituaniei de ministrul Apărării, Juozas Olekas, reglementează imunitatea şi drepturile personalului NATO şi ale familiilor acestora pe teritoriul lituanian, condiţiile de deplasare şi şedere a acestora, utilizarea transportului, a serviciilor medicale, precum şi angajarea de personal local. Ministrul lituanian a mai precizat că acordul este necesar pentru consolidarea statutului unităţilor internaţionale ale NATO deja prezente în Lituania şi pentru crearea de condiţii în vederea continuării integrării Lituaniei în structurile NATO şi realizării unei cooperări internaţionale intensive. Acordul semnat completează Protocolul de la Paris din 1952 privind statutul centrelor militare internaţionale, protocol ratificat de Lituania în 2004. În Lituania funcţionează deja un Centru de securitate energetică al NATO şi un modul de tehnologii informaţionale pentru redislocarea de batalioane ale NATO. Pe teritoriul lituanian a început să funcţioneze de asemenea o unitate pentru integrarea forţelor NATO, în care vor activa circa 40 de militari din diverse ţări ale Alianţei şi aproximativ tot atâţia din Lituania. 
Conform datelor publice, circa 1.000 de militari NATO sunt desfăşuraţi în prezent în fiecare dintre ţările baltice. Guvernul rus a negat în repetate rânduri că ar vrea să atace vreunul dintre cele trei state şi acuză Alianţa că perturbă echilibrul de forţe în regiune. Specialiştii au subliniat că lipsa sistemelor de apărare aeriană creşte riscul unui atac fulger. O preocupare deosebită a statelor baltice este faptul că ele nu se pot apăra în faţa rachetelor ruseşti cu rază medie de acţiune, iar Lituania este prima care a luat măsuri în acest sens, confirmând recent că negociază să cumpere noi sisteme de rachete, în valoare de 100 de milioane de euro
. 
Reacţia Uniunii Europene la criza din Ucraina a fost apreciată de majoritatea analiştilor ca fiind insuficientă, sancţiunile care au fost puse în aplicare Rusiei de către UE fiind văzute ca având mai degrabă un caracter simbolic, decât eficace. La nivel european, Lituania rămâne un susținător fervent a integrării sau extinderii UE spre Est, care este văzută ca o necesitate în circumstanțele geopolitice actuale și a elaborării unei poziții mai unitare față de Rusia. Pe de altă parte, Lituania caută asigurări din partea statelor membre că actuala criză va duce la dezvoltarea unor politici comune de creare a unei pieţe europene interne a energiei care ar putea reduce dependența energetică a Europei de Rusia.

2. ALEGERILE LEGISLATIVE DIN OCTOMBRIE 2016
2.1 Teme ale campaniei electorale 

Pe data de 9 aprilie 2016, Preşedinta Lituaniei, Dalia Grybauskaite, a dat publicităţii un decret prin care se stabilea data viitoarelor alegeri legislative. Publicarea acestui text marca debutul campaniei electorale. La alegerile legislative din octombrie 2016 a fost pus în aplicare un nou decupaj al circumscripţiilor electorale. În luna octombrie 2015, Curtea Constituțională a Lituaniei a decis că sistemul existent de decupare a circumscripţiilor electorale, permitea decalaje mari între cea mai mare şi cea mai mică circumscripţie electorală, fiind neconstituțională, deoarece nu dădea greutate egală tuturor voturilor exprimate de alegători. Comisia Electorală Centrală a prezentat proiectul de schimbare a limitelor circumscripţiilor uninominale pentru alegerea Seimas 2016 şi l-a supus dezbaterii publice, apoi votului în Parlament. Decizia Curții Constituționale a fost pus în aplicare în decembrie 2015, fiind anunţate noile circumscripții electorale
. 

În ianuarie 2016, Comisia Electorală Centrală a anunţat schimbări în ceea ce priveşte finanţarea campaniilor electorale, limitele de cheltuieli pentru campaniile politice din anul 2016. Prevederile stabileau că un partid care participă la alegeri la nivel naţional putea cheltui cel mult 770 de mii de euro pe campanie. Reglementările stabileau că numai cetățenii din Lituania pot contribui financiar la campaniile electorale, iar fiecare cetățean putea contribui cu până la 7.570 de euro pentru un candidat, atâta timp cât contribuția lor totală în cursul anului nu depășea 10% din venitul lor anual declarat. 

Înaintea începerii campaniei electorale pentru alegerile legislative din octombrie 2016, sondajele de opiniei evidenţiau că principala problemă care preocupa electoratul lituanian era oprirea plecării forţei de muncă lituaniene spre alte ţări europene. Datele statistice arătau că Lituania a înregistrat în ultima perioadă o creştere economică anuală de 2-3 % , dar situaţia sa economică era de două ori mai slabă decât acum un deceniu. Populaţia ţării era în continuă scădere, fiind în prezent de 2,9 milioane locuitori faţă de 3,3 milioane acum zece ani. Conform studiilor opiniei publice, tinerii lituanieni care părăseau ţara doreau în principal salarii mai mari, întrucât salariul mediu brut de 712 € (2015), unul dintre cele mai scăzute din UE. Electoratul lituanian era nemulţumit de condiţiile de trai, de lipsa locurilor de muncă, de nivelul salariilor, acestea constituind principalele motivaţii electorale. Cetăţenii lituanieni erau nemulţumiţi de schimbările recente ale Codului muncii precum şi de scandalurile de corupţie în care erau implicaţi politicienii aflaţi la guvernare.
În acest context, majoritatea partidelor politice lituaniene a elaborat programe electorale capabile a asigura o creştere economică care să facă posibilă creşterea salariilor şi păstrarea forţei de muncă în interiorul ţării. 
Uniunea Țăranilor şi Verzilor, al cărui lider oficial este miliardarul Ramunas Karbauskis, proprietar de terenuri şi industriaş, a promis în campania electorală o creştere economică importantă şi creşterea salariilor, cu scopul de a stopa emigraţia. Această formaţiune politică a propus de asemenea modificarea Codului muncii, adoptat recent, precum şi reducerea ministerelor. 
Partidul Social-Democrat al premierului Algirdas Butkevicius a promis în campania electorală noi creşteri ale salariului minim şi ale remuneraţiilor funcţionarilor, dar sondajele arătau că scorul electoral al acestei formaţiuni politice aflate la guvernare era puternic marcat de scandalurile de corupţie ale politicienilor aflaţi în diferite funcţii cheie ale statului.
În timpul campaniei electorale au fost organizate dezbaterile televizate pe postul național de televiziune. În luna mai 2016, cinci partide politice (social-democrații, Mişcarea liberală, Uniunea Patriei, Partidul Muncii și Uniunea Ţăranilor şi Verzilor) au fost de acord să participe la dezbateri. Pe data de 14 septembrie 2016 a avut loc dezbaterea pe teme economice. Primul Ministru Algirdas Butkevičius și Gabrielius Landsbergis, reprezentant al  Uniunii patriei, s-au confruntat pe probleme legate de rata ridicată a sărăciei. Kęstutis Daukšys Partidului Laburist a reiterat promisiunea din programul electoral al partidului său de majorare a salariilor și a pensiilor. Saulius Skvernelis, care reprezenta Uniunea Țăranilor şi Verzilor, a etichetat aceste promisiuni ca populiste, partidele aflate la guvernare nerespectând aceste promisiuni de-a lungul timpului
. 

Pe data de 22 septembrie 2016 s-a desfăşurat dezbaterea pe tema datelor demografice, toate partidele propunând reforme în sectorul educației și alte măsuri necesare pentru a limita tendințele de emigrare. Experții chestionați de Televiziunea Națională au apreciat că, în comparație cu primele dezbateri, la această dezbatere s-a înregistrat un progres al candidatului Saulius Skvernelis. 

Pe data de 29 septembrie 2016 a avut loc dezbaterea pe probleme de corupţie şi funcţionarea justiţiei, experții sesizând o uşoară victorie a Uniunii Țăranilor şi Verzilor, urmată îndeaproape de Uniunea Patriei. Social-democrații, pe de altă parte, au fost criticaţi pentru faptul că nu au propus idei noi şi că au fost implicaţi în scandaluri de corupţie.

 Dezbaterea cu privire la politica socială a avut loc pe data de 6 octombrie 2016, iar candidații au prezentat pozițiile lor cu privire la politicile sociale și de sănătate. La sfârșitul dezbaterii, reprezentanții partidelor au expus declarațiile finale alegătorilor. Experții chestionați de Televiziunea Națională au criticat lipsa de propuneri substanțiale pentru reforme în acest domeniu, apreciind ca mai convingătoare declaraţiile Uniunii Țăranilor și Verzilor, urmate de cele ale Uniunii Patriei, discursul final al lui Landsbergis fiind considerat ca unul de mare succes. 
Sondajele pre-electorale arătau că lituanienii erau îngrijoraţi şi resimţeau din plin creşterea economică lentă, de doar 2-3 procente, spre deosebire de anii anteriori  când acest indicator înregistra adevărate recorduri.
Alte teme ale campaniei electorale s-au referit la problemele de securitate ale Lituaniei. Sondajele de opinie realizate în Lituania în anul 2016 arătau că 82% dintre lituanieni ar sprijini mai multe trupe NATO în țară, în timp ce sprijinul acordat NATO se ridica la 81%. Potrivit sondajelor de opinie din Lituania, majoritatea oamenilor aprecia acţiunile Rusiei în Ucraina, ca o agresiune militară directă către un alt stat (41 la suta) sau de presiune, în scopul de a intimida şi de a destabiliza Ucraina (36 la sută). Mai mult decât atât, au existat o mulțime de campanii publice, cum ar fi mitinguri, proteste împotriva acţiunilor Rusiei şi campanii de sprijin financiar, în favoarea păcii şi independenţei Ucrainei.
Dezbaterile s-au concentrat pe securitatea din estul Ucrainei, pe sprijinul economic acordat Kievului, mai ales că fostul ministru al Economiei, Aivaras Abromavicius, era lituanian. Cei mai mulţi lituanieni susțineau extinderea sancțiunilor aplicate Rusiei. 
Un alt sondaj de opinie arăta că lituanienii erau favorabili cooperării bilaterale consolidate cu Germania, (61%), Polonia (61%) și Letonia (60%). Ucraina rămânea de asemenea un subiect important în discuțiile publice. 
Criza migrației în Europa şi distribuția cotelor de refugiaţi au fost de asemenea un subiect important în mass-media. Doar 35% din lituanieni afirmau că Lituania ar trebui să sprijine suplimentar refugiații.

Sondajele relevau că lituanienii erau foarte atenţi la schimbările politice din Statele Unite, fiind în prezent îngrijoraţi de campania electorală americană
, ţară care este considerată de majoritatea lituanienilor ca indispensabilă asigurării securităţii ţării.  Sondajele indicau o susţinere din partea populaţiei de 85% a relaţiei cu SUA. Semnificativ este faptul că, în SUA, cei aproape 600 000 de lituanieni aflaţi în aceasta ţară, susţin de obicei partidul republican. Aceştia erau acum îngrijoraţi de afirmaţiile candidatului în alegeri, Donald Trump, care declarase ataşamentul său faţă de politica lui Vladimir Putin. Din acest motiv, sprijinul electoral al lituanienilor americani pentru Donald Trump era în continuă scădere. 

2.2 Rezultatele alegerilor şi semnificaţia lor politică
Parlamentul monocameral lituanian (Seimas) are 141 membri, aleşi pentru un mandat de patru ani prin scrutin mixt: 71 deputaţi sunt desemnaţi prin sistem majoritar şi 70 deputaţi prin scrutin proporţional pe listă, cu repartiţie proporţională a locurilor, pe bază de cote simple şi pe principiul celui mai mare rest. Conform prevederilor legale, pentru a fi reprezentate în Parlament, un partid politic trebuie să obţină în mod obligatoriu minimum 5% din voturi, iar o coaliţie 7% din voturi. În circumscripţiile electorale în care se desfăşoară scrutin majoritar este declarat ales din primul tur, orice candidat care a obţinut majoritatea absolută a voturilor, cu condiţia ca participarea la vot să fi fost de cel puţin 40%. Dacă participarea este inferioară acestui procentaj, este ales candidatul cu cel mai mare număr de voturi, dacă participă o cincime din cei înscrişi, iar dacă aceste condiţii nu sunt îndeplinite, se organizează al doilea tur de scrutin. Orice partid care participă la alegerile legislative trebuie să aibă cel puţin 1000 de membri, iar candidaţii trebuie să aibă vârsta de cel puţin 25 ani.
Pe data de 9 octombrie 2016 au fost chemaţi la urne aproximativ 2,5 milioane cetăţeni lituanieni cu drept de vot.

Conform datelor oficiale, rezultatele primului tur al alegerilor legislative din 9 octombrie 2016 au fost următoarele: 


Scrutin proporţional                                               Scrutin majoritar 
	Partide politice 
	Număr voturi 
	% voturi
	Număr mandate 
	Număr mandate 
	TOTAL

	Uniunea Ţăranilor şi Verzilor (LVZS)
	275 331
	21.66
	20
	1
	21

	Uniunea Patriei Lituanienilor Creştin-Democraţi (TS-LKD)
	273 857
	21.54
	19
	1
	20

	Partidul Social-Democrat (LSP)
	183 417
	14.43
	13
	
	13

	Mişcarea liberală (LRLS)
	114 862
	9.04
	8
	
	8

	Acţiunea Electorală Poloneză  (LLRA)
	69 796
	5.49
	5
	2
	7

	Pentru Ordine şi Justiţie (TT)
	67 797
	5.33
	5
	
	5

	Alţii
	282 029
	23
	0
	
	


În primul tur al alegerilor legislative, organizat pe data de 9 octombrie 2016, Uniunea Ţăranilor şi Verzilor (LVZS), condus de Ramunas Karbaukis, a câştigat scrutinul, obţinând 21,66% din voturi, respectiv 20 deputaţi. Acesta a fost urmat îndeaproape de principalul partid de opoziţie, Uniunea Patriei a Lituanienilor Creştin-Democraţi (TS-LKD), condus de Gabrielus Landsbergis, nepotul eroului pentru independenţă, Vytautas Landsbergis, care a obţinut 21,59% şi respectiv 19 mandate în Seimas, Camera unică a Parlamentului lituanian. Partidul Social-Democrat (LSP), condus de fostul premier, Algirdas Butkevicius, a obţinut un rezultat electoral sub estimări, de 14,45% din voturi, respectiv 13 mandate. Mişcarea liberală (LRLS) a obţinut 8,98% din voturi, respectiv 8 mandate de deputat; Acţiunea Electorală Poloneză (LLRA), partid care reprezintă minoritatea poloneză din Polonia, condus de  Waldemar Tomaszewski, 5,44% din voturi şi 5 mandate. Formaţiunea Pentru Ordine şi Justiţie (TT), partid populist condus de Rolandas Paksas, a reuşit să obţină 5,35% din voturi şi 5 mandate. Partidul Muncii (DP), membru al fostei coaliţii guvernamentale, condus de Loreta Grauziniene, a obţinut 4,70% din voturi, sub pragul minim de 5% pentru reprezentare în Parlament. Președintele Partidului Ordine şi Justiţie, Rolandas Paksas, a declarat că va demisiona, așa cum a făcut şi Valentinas Mazuronis, liderul Partidului Muncii, care a ratat pragul pentru a intra în legislativ.

Prin scrutin majoritar, în primul tur de alegeri, au fost aleşi 4 candidaţi: unul de la  Partidul Ţărănilor şi Verzilor (LVZS), al doilea de la Uniunea Patriei Lituanienilor Creştin-Democraţi (TS-LKD) şi doi de la Acţiunea Electorală Poloneză  (LLRA). 
Participarea electorală a fost inferioară celei de la alegerile precedente, ea fiind de 50,55%, (-2,38 puncte). 
Peste 87 280 alegători au optat să voteze anticipat, cu puţin peste numărul celor care au votat la alegerile precedente.

În urma desfăşurării turului al doilea al alegerilor legislative, pe data de 23 octombrie 2016, Uniunea Țăranilor şi Verzilor, formaţiune condusă de omul de afaceri Ramunas Karbauskis, şi-a consolidat victoria electorală anterioară, obţinând 56 din cele 141 de fotolii parlamentare, devenind formațiunea politică parlamentară predominantă. Ea a devansat Uniunea Patriei–Creştin-Democraţilor (TS-LKD) a lui Gabrielus Landsbergis care deţine 30 mandate şi Partidul Social-Democrat (LSP), al fostului premier Algirdas Butkevicius, care a obţinut 17 mandate.
 Mişcarea Liberală (LRLS) a obţinut 14 mandate, Acţiunea electorală poloneză (LLRA), partid care reprezintă minoritatea poloneză din Lituania, condusă de Waldemar Tomaszewski, a obţinut 8 mandate ca şi  partidul Pentru Ordine şi Justiţie (TT), partid populist de dreapta condus de  Rolandas Paksas. 

La acest tur de scrutin participarea electorală a fost de 38%.

În al doilea tur de scrutin a fost înregistrată victoria surprinzătoare a Uniunii Ţărănilor şi Verzilor, care a exprimat voinţa de schimbare a electoratului lituanian, contrazicând prognozele sondajelor de opinie. Analiştii politici au subliniat faptul că acest succes este una din cele mai mari victorii electorale ale unui singur partid în ultimele două decenii.

Presa a subliniat că Uniunea Ţărănilor şi Verzilor, o formaţiune politică relativ marginală a scenei politice lituaniene, a devenit prima forţă politică a ţării
. Analiştii politici au subliniat caracterul neaşteptat al rezultatelor alegerilor care au confirmat că oamenii vor chipuri noi în politică, că ei nu sunt satisfăcuţi de politica dusă în ultimii ani de partidele mari, aflate la putere. Partidul Social-Democrat şi aliaţii săi de guvernare au fost aspru sancţionaţi de electorat pentru neîndeplinirea promisiunilor electorale, pentru rezultatele guvernării care nu au dus la îmbunătăţirea condiţiilor de viaţă ale cetăţenilor. Un rol major a avut lipsa locurilor de muncă şi nivelul scăzut al salariilor, precum şi scandalurile de corupţie în care au fost implicaţi politicienii. Partidul Social-Democrat, aflat până acum la guvernare, a fost sancţionat de electoratul nemulţumit de condiţiile de trai (locuri de muncă, salarii – cele două motivaţii electorale importante). Social-democraţii au fost sancţionaţi de asemenea pentru elaborarea noului Cod al muncii care a flexibilizat piaţa muncii, afectând stabilitatea locurilor de muncă. 

Alegerile au dus la intrarea în Parlament a unor candidaţi puţin cunoscuţi, electoratul lituanian optând pentru figuri noi de politicieni. Uniunea Țăranilor şi Verzilor a prezentat în alegeri noi oameni politici, puţin cunoscuţi, ceea ce a reprezentat un avantaj electoral şi politic considerabil. Personalitatea candidatului Saulius Skvernelis, la funcţia de premier, a fost un alt element esenţial, întrucât el era una din cele mai populare personalităţi în Lituania. El era de asemenea un novice în politică, beneficiind de imaginea unui om integru, foarte activ în lupta anti-corupţie. Deşi a fost ministru de interne o perioadă, în luna martie 2016, el a intrat în rândurile Uniunii Țăranilor şi Verzilor, fiind înlocuit la ministerul de interne de independentul Tomas Zilinskas.

Rezultatele alegerilor legislative din octombrie 2016 au arătat că electoratul lituanian a fost preocupat prioritar de problemele economice, sociale, de anti-corupţie şi mai puţin de temele legate de securitatea ţării care ar fi implicat alegerea unor politicieni experimentaţi.

Pentru prima dată, după cincisprezece ani, în Lituania, premierul nu va aparţine nici social-democraţilor nici Uniunii Patriei, principalele partide politice ale ţării. El a mai subliniat că cetăţenii lituanieni erau nemulţumiţi şi s-au săturat de promisiunile partidelor mari, tradiţionale, care s-au aflat succesiv la conducerea ţării. 
Liderul formaţiunii câştigătoare, Ramunas Karbauskis, a promis formarea unui guvern de coaliţie format din tehnicieni. El a mai declarat că se vor aduce schimbări în toate domeniile de activitate, în afara de politica externă care, conform opiniei sale, trebuie să îşi păstreze continuitatea. Noua putere din Lituania nu va schimba aşadar cursul politicii externe a acestei țări baltice bine ancorate în NATO, UE și zona euro. 

În timpul campaniei electorale, Ramunas Karbauskis a declarat că un guvern condus de formaţiunea sa politică va duce o politică economică intervenţionistă, prin crearea unui monopol de stat în domeniul alcoolului sau prin constituirea unei bănci publice care va intra în concurenţă cu cele private. Ramunas Karbauskis, care a candidat şi la alte scrutine anterioare, a obţinut acum acest succes pentru că a promis formarea unui guvern de tehnocraţi, capabil a opri emigrația masivă a lituanienilor care pleacă în alte țări, în căutarea unei vieţi mai bune. 
Analiştii politici subliniază faptul că programul de guvernare are deocamdată un caracter imprevizibil, întrucât programul electoral al formaţiunii câştigătoare are numeroase propuneri contradictorii. La începutul lunii decembrie 2016, noul guvern va trebui să fie confirmat. 
Saulius Skvernelis, fostul şef al poliției naţionale lituaniene, este candidatul Uniunii Țăranilor și Verzilor (LVZS, de centru) la postul de prim-ministru, după victoria surprinzătoare a acestui partid în alegerile legislative. Acesta şi-a construit popularitatea pe lupta împotriva corupţiei
. Saulius Skvernelis și-a început cariera în 1998, intrând în poliţie ca simplu agent în regiunea Trakai, la vest de capitala Vilnius. După zece ani devine adjunct al comandantului poliţiei naționale, iar din 2011, şef al poliției naţionale. Reforme pe care a reuşit să le introducă au vizat corupţia şi au produs schimbări importante în cadrul poliţiei. Saulius Skvernelis este considerat cel care a contribuit semnificativ la reducerea ratei de mortalitate pe drumurile naţionale prin reînfiinţarea patrulelor rutiere. Cunoscut pentru stilul deschis de a vorbi și pentru simţul umorului, el a avut dezbateri aprinse cu numeroşi politicieni, de diferite orientări, inclusiv cu "Doamna de fier" lituaniană, preşedinta Dalia Grybauskaite. Saulius Skvernelis este vorbitor de limbă rusă, poloneză şi are noțiuni de limbă engleză. El este căsătorit și tată a doi copii, dintre care un băiețel născut în august 2016. În vârstă de 46 de ani, el s-a lansat în politică abia în urmă cu doi ani, schimbându-şi uniforma de polițist pentru un costum civil şi pentru funcţia de ministru de interne. Imaginea sa de om incoruptibil a făcut din el un personaj dorit de diferite formațiuni politice, în cele din urmă el devenind, în final, candidatul LVZS. 

Scenariul post electoral dominant este acela că Uniunea Ţăranilor şi Verzilor va forma baza unei noi coaliții de guvernare este, având o poziție de negociere în care va desemna viitorul premier
.
Ramunas Karbauskis, liderul Uniunii Țăranilor și Verzilor, a anunţat că partidul său intenţionează să formeze două grupuri de lucru pentru a negocia crearea guvernului cu conservatorii conduşi de Gabrielius Landsbergis şi cu social-democraţii. Ramunas Karbauskis a declarat că este posibilă şi formarea unei mari coaliţii, cu Uniunea Patriei și Partidul Social-Democrat, întrucât, conform opiniei sale, oamenii pleacă din Lituania, iar politicienii trebuie să lucreze împreună. 

După alegeri, candidatul pentru postul de premier, Saulius Skvernelis, a declarat că noul guvern va fi transparent, responsabil, determinat şi profesional. Viitorul premier, Saulius Skvernelis, a declarat că va fi formată o coaliție, alegând oamenii care vor să pună în aplicare schimbări ale politicilor anterioare. 

